Want lees is ons léwe! | US Taalsentrum
Op 12/11/2018 geplaas · In Dialogos, Jongste nuus, Nuutste nuus, Ons tale geplaas
By die Taalsentrum is ons mal oor boeke, en die bevordering van geletterdheid lê ons baie na aan die hart. Ons vertel graag hoe ons hierdie jaar met boeke en lees in die breër gemeenskap gewoeker het.
Vanjaar het die Taalsentrum in samewerking met die Vriende van Afrikaans en die koshuis Academia in Julie weer twee boektrommels ter waarde van R15 000 aan twee skole in Stellenbosch oorhandig: hierdie keer was dit Laerskool Bruckner de Villiers en Laerskool AF Louw. Die boektrommels bevat leesboekies in Afrikaans, Engels en Xhosa, en kan as mobiele biblioteke dien vir skole wat nie oor 'n biblioteek beskik nie. Met die oorhandiging het ons heerlik by die kinders gekuier, vir hulle voorgelees en ook basiese boekopvoeding met hulle gedoen. Ons harte het sommer warm geklop toe ons boonop 'n handgemaakte dankie-sê-boekie met kaartjies van die kinders ontvang het.
Uit die boektrommelprojek het daar ook 'n voorleesprojek ontstaan, wat die Taalsentrum in samewerking met Vriende van Afrikaans en Academia koördineer. Eenmaal per week gaan lees ons stories voor by 12 kleuterskole en die preprimêre klasse van die twee skole wat vanjaar boektrommels ontvang het om die kinders vir die boekbrigade oor te wen. Ons glo dat ons op hierdie manier 'n belegging met onmeetbare dividende maak. Nog voorlesers is altyd welkom – e-pos gerus vir Vernita Beukes as jy ook op die rooster vir voorlees wil kom.
Op 7 September het die Taalsentrum weer almal op kampus met 'n boektsunami in die Neelsie (die Langenhoven Studentesentrum) verras. Dié okkasie vind plaas om Internasionale Geletterdheidsdag te herdenk, wat vanjaar wêreldwyd op 8 September gevier is. Die boektsunami behels dat ons die boeke wat ons reg deur die jaar bymekaarmaak, op verskeie plekke in die Neelsie plaas om 'n 'boekegolf' te veroorsaak. Enigiemand wat deur die Neelsie beweeg kon 'induik' en van die boeke vir hulle neem. Ons vra net dat hulle die boeke (natuurlik eers nadat hulle dit gelees het) aan iemand anders ook gee en só die geskenk van boeke en lees bevorder. Ons doen graag sommer goed aan ander omdat daar aan ons goed gedoen is. As jy enige boeke het om aan ons te skenk vir ons volgende boektsunami, kan jy vir Vernita Beukes e-pos.
Verder op die leesnoot: Die Taalsentrum se Leeslab kan volwasse lesers help om vinniger en slimmer te lees – of die leesmateriaal nou sakeverslae, akademiese artikels of handboeke is. E-pos vir Marisca Coetzee vir meer besonderhede oor wat die Leeslab bied.